b'\n_START_ARTICLE_\nNilgirinlanguri\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nNilgirinlangurin ruumiinpituus on 49\xe2\x80\x9371 senttimetri\xc3\xa4, h\xc3\xa4nn\xc3\xa4n pituus 69\xe2\x80\x9397 senttimetri\xc3\xa4. Paino on 9,8\xe2\x80\x9313,6 kilogrammaa. Urokset ovat hieman naaraita suurempia ja painavampia, ja niiden kulmahampaat ovat my\xc3\xb6s suuremmat. Aikuisilla yksil\xc3\xb6ill\xc3\xa4 on tummanruskea kiilt\xc3\xa4v\xc3\xa4 turkki. Sel\xc3\xa4ss\xc3\xa4 ja h\xc3\xa4nn\xc3\xa4n tyvell\xc3\xa4 on harmahtavanvalkeita karvoja. Naaraan reisien sis\xc3\xa4pinnalla on my\xc3\xb6s valkoinen laikku. Kellert\xc3\xa4v\xc3\xa4nruskean p\xc3\xa4\xc3\xa4n karvoitus on pitk\xc3\xa4\xc3\xa4 ja paksua. V\xc3\xa4ritys on p\xc3\xa4\xc3\xa4laelta tummemman ruskea, kurkku vivahtaa punaruskeaan. Takapuolessa ja h\xc3\xa4nn\xc3\xa4n tyvess\xc3\xa4 on my\xc3\xb6s valkoista. Karvatonta naamaa, korvia, ja jalkoja peitt\xc3\xa4\xc3\xa4 musta iho.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nNilgirinlanguria tavataan vain L\xc3\xa4nsi-Ghatien vuoristossa Lounais-Intiassa Kodagun etel\xc3\xa4puolella. Niit\xc3\xa4 tavataan etenkin Nilgiri-, Anamalai-, Palni-, Brahmagiri- ja Ashambuvuorilla. Lajin levinneisyys ulottuu Karnatakan, Keralan ja Tamil Nadun osavaltioihin. Nilgirinlangureja arvellaan el\xc3\xa4v\xc3\xa4n luonnossa alle 20 000 yksil\xc3\xb6\xc3\xa4._NEWLINE_Nigirinlangurit oleskelevat yleens\xc3\xa4 900\xe2\x80\x931200 metrin korkeudessa merenpinnasta kasvavissa metsiss\xc3\xa4, mutta voi sopeutumiskykyisen\xc3\xa4 laskeutua 500\xe2\x80\x93600 metriin tai kiivet\xc3\xa4 jopa 2000 metrin korkeuteen. Tamil Nadussa lajia on tavattu niinkin alhaalta kuin 180 metrist\xc3\xa4. Lajin luonnollista elinymp\xc3\xa4rist\xc3\xb6\xc3\xa4 ovat laajat ainavihre\xc3\xa4t mets\xc3\xa4t, erityisesti shola-nimell\xc3\xa4 tunnetut, avointen ruohostojen ymp\xc3\xa4r\xc3\xb6im\xc3\xa4t ja purojen tai jokien halkomat tiheik\xc3\xb6t, joissa puut voivat kasvaa jopa 60 metri\xc3\xa4 korkeiksi ja kentt\xc3\xa4kerros on runsaan aluskasvillisuuden peitossa. Niit\xc3\xa4 el\xc3\xa4\xc3\xa4 my\xc3\xb6s osittain ainavihannissa metsiss\xc3\xa4, kosteissa kes\xc3\xa4vihannissa metsiss\xc3\xa4 sek\xc3\xa4 ikivihreiss\xc3\xa4 vuoristometsiss\xc3\xa4.\n_START_SECTION_\nElintavat\n_START_PARAGRAPH_\nNilgirinlangurit ovat p\xc3\xa4iv\xc3\xa4aktiivisia apinoita ja liikkuvat enimm\xc3\xa4kseen puissa. Muiden lehtiapinoiden tapaan nilgirinlangurilla on voimakkaat takaraajat, joiden voima riitt\xc3\xa4\xc3\xa4 usean metrin hyppyihin puusta toiseen. Maassa ne juoksevat nopeasti pitkill\xc3\xa4 loikilla. Nilgirinlangurit liikkuvat maassa kuitenkin vain v\xc3\xa4h\xc3\xa4n. Ne ylitt\xc3\xa4v\xc3\xa4t usein ruohostomaita siirtyess\xc3\xa4\xc3\xa4n shola-tiheik\xc3\xb6lt\xc3\xa4 toiselle._NEWLINE_Naaraat el\xc3\xa4v\xc3\xa4t 3\xe2\x80\x9330 yksil\xc3\xb6n ryhmin\xc3\xa4, joissa on yleens\xc3\xa4 yksi aikuinen alfa-uros. Muut urokset ovat sen alapuolella tai el\xc3\xa4v\xc3\xa4t omissa laumoissaan. Nilgirinlangurit voivat olla my\xc3\xb6s yksinel\xc3\xa4ji\xc3\xa4. Sek\xc3\xa4 urokset ett\xc3\xa4 naarat j\xc3\xa4tt\xc3\xa4v\xc3\xa4t synnyinlaumansa. Kun nuoret urokset tulevat tarpeeksi vanhoiksi taistelemaan naaraista, hallitsevat urokset h\xc3\xa4\xc3\xa4t\xc3\xa4v\xc3\xa4t ne pois laumasta. Naaraiden ja niiden poikasten laumaa johtavan uroksen teht\xc3\xa4v\xc3\xa4n\xc3\xa4 on reviirin puolustaminen. Se pysyy lauman muusta el\xc3\xa4m\xc3\xa4st\xc3\xa4 melko et\xc3\xa4\xc3\xa4ll\xc3\xa4 eik\xc3\xa4 ole paljoa tekemisiss\xc3\xa4 lauman muiden j\xc3\xa4senten kanssa. Uros kajauttaa varhaisaamulla kuuluvan reviirihuudon, johon naapurilaumojen urokset vastaavat. Laumojen kohtaamiset ovat melkein aina rauhallisia. Urokset tyytyv\xc3\xa4t elehdint\xc3\xa4\xc3\xa4n ja esittelem\xc3\xa4\xc3\xa4n \xc3\xa4\xc3\xa4nivarojaan parinkymmenen metrin p\xc3\xa4\xc3\xa4ss\xc3\xa4 toisistaan. Reviirin koko vaihtelee suuresti. Ashambuvuorilla se on keskim\xc3\xa4\xc3\xa4rin 25 hehtaarin laajuinen, mutta Nilgirivuorilla liikkumisalue kattaa 60\xe2\x80\x93260 hehtaaria. Reviirin kokoon vaikuttavat lauman koko, populaation tiheys ja ravinnonsaanti. Jos seudulla kasvaa vain v\xc3\xa4h\xc3\xa4n akaasioita, lauma tarvitsee suuren elinpiirin, sill\xc3\xa4 akaasiat tuottavat apinoille ravintoa vuoden ymp\xc3\xa4ri. Nilgirinlangurilauman reviiri voi menn\xc3\xa4 osittain p\xc3\xa4\xc3\xa4llekk\xc3\xa4in naapurilamojen kanssa, mutta ydinalue, jolla lauma viett\xc3\xa4\xc3\xa4 valtaosan ajastaan ei koskaan ulotu naapurien alueelle._NEWLINE_Nilgirinlangurit osaavat k\xc3\xa4ytt\xc3\xa4\xc3\xa4 monipuolisesti mets\xc3\xa4n eri kerroksia. Nilgirivuorilla tehtyjen tutkimusten mukaan langurit pysyv\xc3\xa4t p\xc3\xa4iv\xc3\xa4ll\xc3\xa4 5\xe2\x80\x939 metrin korkeudessa olevassa, valtaosin kanelipuita ja tyr\xc3\xa4kkikasveja kasvavassa kerroksessa; miss\xc3\xa4 ne ruokailevat, liikkuvat ja lep\xc3\xa4\xc3\xa4v\xc3\xa4t. Illalla lauma kapuaa y\xc3\xb6pym\xc3\xa4\xc3\xa4n 12\xe2\x80\x9324 korkeudessa kasvavaan akaasia- ja eukalyptusvaltaiseen kerrokseen. Aamulla ja iltap\xc3\xa4iv\xc3\xa4ll\xc3\xa4 ne ruokailevat 1,5\xe2\x80\x933 metrin korkeudessa sijaitsevassa pensaikkoisessa aluspuustossa. Ne laskeutuvat toisinaan maahan juomaan sek\xc3\xa4 ker\xc3\xa4\xc3\xa4m\xc3\xa4\xc3\xa4n siemeni\xc3\xa4 ja ruohoja._NEWLINE_Nilgirinlangureita saalistavat ainakin petolinnut, leopardi, koira ja ihminen. My\xc3\xb6s partamakakien tiedet\xc3\xa4\xc3\xa4n hy\xc3\xb6k\xc3\xa4nneen nilgirinlangurien kimppuun. Vaikka nilgirinlanguri ja partamakaki el\xc3\xa4v\xc3\xa4t samoilla alueilla, niiden ekologinen lokero on erilainen. Sadekaudella nilgirinlanguri viett\xc3\xa4\xc3\xa4 eniten aikaa latvuston keskiosissa, kun taas partamakaki liikkuu eniten latvuston yl\xc3\xa4- ja alaosissa. Lis\xc3\xa4ksi partamakakit suosivat ravinnokseen hedelmi\xc3\xa4, nilgirinlangurit l\xc3\xa4hinn\xc3\xa4 lehti\xc3\xa4. Nilgirinlangureilla on my\xc3\xb6s tapana ruokailla useammin iltap\xc3\xa4iv\xc3\xa4ll\xc3\xa4. Partamakakit voivat h\xc3\xa4\xc3\xa4t\xc3\xa4\xc3\xa4 nilgirinlangurit latvuston yl\xc3\xa4osiin, mutta makakeista on my\xc3\xb6s hy\xc3\xb6ty\xc3\xa4. Nilgirinlangurit eiv\xc3\xa4t osaa osaa rikkoa kovia Cullenia exharillata -kasvin hedelmi\xc3\xa4, mutta voivat napata partamakakien pudottamia hedelmi\xc3\xa4, jotka makakit ovat jo ehtineet s\xc3\xa4rke\xc3\xa4.\n_START_SECTION_\nRavinto\n_START_PARAGRAPH_\nNilgirinlangurit sy\xc3\xb6v\xc3\xa4t vain kasviravintoa, kuten lehti\xc3\xa4, kukkia, versoja, siemeni\xc3\xa4 ja hedelmi\xc3\xa4. Lajin tiedet\xc3\xa4\xc3\xa4n sy\xc3\xb6v\xc3\xa4n ainakin 102 eri kasvilajia. Se sy\xc3\xb6 mieluummin nuoria kuin vanhoja lehti\xc3\xa4. Viljelysten l\xc3\xa4heisyydess\xc3\xa4 niiden on huomattu my\xc3\xb6s mieltyneen perunoihin ja kukkakaaleihin, mik\xc3\xa4 on johtanut yhteenottoihin viljelij\xc3\xb6iden kanssa. Lehtiapinoille tyypillinen moniosainen maha mahdollistaa selluloosan hajottamisen. My\xc3\xb6s avartuvat sylkirauhaset auttavat ruoan sulattamisessa. Nilgirinlangurit sy\xc3\xb6v\xc3\xa4t enimm\xc3\xa4kseen aamulla ja my\xc3\xb6h\xc3\xa4isillalla, ja ne k\xc3\xa4ytt\xc3\xa4v\xc3\xa4t ruokailemiseen keskim\xc3\xa4\xc3\xa4rin 7\xe2\x80\x938 tuntia p\xc3\xa4iv\xc3\xa4ss\xc3\xa4.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nNilgirinlangurit voivat saada poikasia kaikkina vuodenaikoina. Poikasia syntyy runsaimmin touko-kes\xc3\xa4kuussa, lounaismonsuunien aikaan, sek\xc3\xa4 marraskuussa, jolloin koillismonsuunit ovat vallitsevia. Monsuunien ansiosta nilgirinlangureilla on tavallista enemm\xc3\xa4n ruokaa, sill\xc3\xa4 tuoreita lehti\xc3\xa4 on t\xc3\xa4h\xc3\xa4n aikaan saatavilla saatavilla paljon. Poikasten syntymisen aikoihin lauma liikkuu v\xc3\xa4hemm\xc3\xa4n kuin tavallisesti. Naaras synnytt\xc3\xa4\xc3\xa4 kerralla yhden poikasen. Poikanen painaa syntyess\xc3\xa4\xc3\xa4n noin puoli kiloa, ja niiden punertavaa ihoa peitt\xc3\xa4\xc3\xa4 harva punertavanruskea turkki. Poikanen kulkee naaraan mukana pit\xc3\xa4m\xc3\xa4ll\xc3\xa4 kiinni emonsa vatsasta. Kun poikanen on kymmenen p\xc3\xa4iv\xc3\xa4n ik\xc3\xa4inen, se voidaan j\xc3\xa4tt\xc3\xa4\xc3\xa4 muiden naaraiden huolehdittavaksi, jolloin emo p\xc3\xa4\xc3\xa4see ravinnonhakuun. Poikanen alkaa tutkia ymp\xc3\xa4rist\xc3\xb6\xc3\xa4\xc3\xa4n 3\xe2\x80\x934 viikon ik\xc3\xa4isen\xc3\xa4 ja alkaa t\xc3\xa4ydent\xc3\xa4\xc3\xa4 ravintoaan kiinte\xc3\xa4ll\xc3\xa4 ruoalla 3\xe2\x80\x934 kuukauden i\xc3\xa4ss\xc3\xa4. N\xc3\xa4ihin aikoihin emo alkaa j\xc3\xa4tt\xc3\xa4\xc3\xa4 sit\xc3\xa4 yksikseen ja edesauttaa j\xc3\xa4lkel\xc3\xa4isens\xc3\xa4 itsen\xc3\xa4istymist\xc3\xa4. Vuoden ik\xc3\xa4isen\xc3\xa4 se on kokonaan vieroitettu ja l\xc3\xa4hes itsen\xc3\xa4inen. Nilgirinlangurit alkavat leikki\xc3\xa4 muiden poikasten kanssa nelj\xc3\xa4n kuukauden ik\xc3\xa4isin\xc3\xa4 ja jatkavat sit\xc3\xa4 4\xe2\x80\x935 vuoden ik\xc3\xa4\xc3\xa4n saakka.\n_START_SECTION_\nUhat ja suojelu\n_START_PARAGRAPH_\nNilgirinlanguri luokitellaan vaarantuneeksi lajiksi. Se on k\xc3\xa4rsinyt etenkin elinalueiden h\xc3\xa4vi\xc3\xa4misest\xc3\xa4, jota ovat aiheuttaneet asutuksen levi\xc3\xa4minen, maatalouden laajentuminen, kaivostoiminta ja patojenrakennus. Nykyisin sit\xc3\xa4 uhkaavat erityisesti kasvava ihmisasutus, tahallaan sytytetyt maastopalot, mets\xc3\xa4stys, tiekuolemat sek\xc3\xa4 apinoiden kauppaaminen lemmikeiksi, ruoaksi ja l\xc3\xa4\xc3\xa4kkeiksi. Sis\xc3\xa4elinten, lihan ja veren on uskottu parantavan keuhkosairauksia kuten astmaa. Nilgirinlangurin verell\xc3\xa4 on my\xc3\xb6s uskottu olevan nuorentava vaikutus. Nahkaa k\xc3\xa4ytet\xc3\xa4\xc3\xa4n rumpujen tekemiseen. Lajia on haitannut my\xc3\xb6s hakattujen alkuper\xc3\xa4ismetsien korvaaminen nopeasti kasvavilla vierailla puulajeilla._NEWLINE_Lajia tavataan useassa kansallispuistossa ja muilla luonnonsuojelualueella. Nilgirinlanguri kuuluu lajien kansainv\xc3\xa4list\xc3\xa4 kauppaa rajoittavan CITES-sopimuksen liitteeseen II. Mets\xc3\xa4styst\xc3\xa4 on my\xc3\xb6s viime vuosina saatu v\xc3\xa4hennetty\xc3\xa4 parantuneen suojelun ja kansalaisj\xc3\xa4rjest\xc3\xb6jen ansiosta.'